Sivašas
Sivašas arba Pūvanti jūra (ukr. Сиваш, Гниле Море, rus. Сиваш, Гнилое Море, krym. Sıvaş, Çürük Deñiz) – seklių įlankų sistema Azovo jūros vakaruose, tarp žemyno ir Krymo pusiasalio. Ilgis 200 km, plotis iki 35 km. Plotas 2560 km². Sivašą nuo jūros skiria ilga ir siaura Arabato nerija. Su jūra jungiasi siauru Heničesko sąsiauriu. Sivašas yra itin seklus, būdingas gylis 0,5-1 m. Giliausia vieta – tik 3 m. Dugną dengia storas (iki 5 m) dumblo sluoksnis. Vasarą jis skleidžia nemalonų kvapą todėl įlanka ir pavadinta Pūvančia jūra. Vanduo labai druskingas, veikia keletas druskos gavybos įmonių. Krantai lėkšti, pelkėti, druskingi. Pusiasalis dalina į Rytų ir Vakarų Sivašą, kuriuos jungia Čongaro sąsiauris.